钦定古今图书集成/明伦汇编/人事典/第059卷 > 《闵己赋》〈有序〉任士林
## 钦定古今图书集成/明伦汇编/人事典/第059卷 > 《闵己赋》〈有序〉任士林

正月八日，独坐雷公山中，天气风紧，抱书自怜，渐老丑之逼人，慨盛世之不再，匪私骍角，恐坠肩墙，作《闵己赋》，庶几成此志耳。其辞曰：

“肆后皇之嘉贶，具藐然之一身。戴元发于芳鬓，含纤
齿于庞唇。匪肖貌之我私，独降质之尔淳。有赋予之
重责，尚坠绪之大振。张余挟于幼眇，自青襦而裹巾。
亦淳濯于群污，窥末光于德邻。孔孟吾之师，不可以
复梦兮，为谁门之人？颜赐吾之友，不可以遽作兮，为
谁居之群？倚泰山而长啸，俯黄河而孤嘶。瞻飞云于
月下，访流水于回堤。谓云行而月跋兮，亦升东而沉
西；谓水逝而堤在兮，忽高岸之为谿。理不可以逆晓，
事不可以深稽。去者非人之所推，陷者非人之所挤。
来者不可以径遏，降者不可以骤跻。眇余思之茫茫，

不能悲人之悲。聊走笔以自系，走四方而陈词。庶圣
道之未沫，将援余之孤危。